આ પ્રકારના ઘણાં ખરા કિસ્સાઓ હવે રોજ બરોજના અખબાર માટે સામાન્ય થઈ ગયા છે.હવે આવી વાતો સાંભળી આશ્ચર્ય નથી થતું. એક સમયે સ્વપ્ન જેવી લાગતી વાત આજે હકીકત બની ગઈ છે. ટેકનોલોજીએ માણસને પાંખો આપી દીધી છે. પોતાના ઘરમાં બેઠા બેઠા એ દુનિયાની સફર માણી શકે છે. માઈલો દૂર રહેલા પોતાના સ્નેહી સ્વજન કે પોતાના પ્રિયતમ સુધી પહોંચવા હવે માણસને ઘણો લાંબો પ્રવાસ કે મોટી રકમ ટિકિટ પાછળ નથી ખર્ચવી પડતી. પોતાના મોબાઈલમાં રહેલા એક વિડિઓ કોલિંગના બટન દ્વારા સામે છેડે થતી પ્રવૃત્તિ, એના હાવ ભાવ, એના દુઃખ સુખ વિશે કોઈપણ ખૂણે બેસી જાણી શકાય છે. કોઈ અંગતના લગ્નપ્રસંગમાં કે કોઈ અંગત પ્રસંગમાં ના આવી શકવાનો હવે હર્ષશોક પણ રહેતો નથી. બધું જ પોતાના મોબાઈલ કે લેપટોપ દ્વારા જાણી શકાય છે, જોઈ શકાય છે.